  Наталья Тетерина Удмуртиын 2019-2023 аръёсы Сосновскийлэн борщевикеныз нюръяськонъя ужанрадлык кылдытӥзы, ивортэ элькунысь Гурт возёсъя но сиён-юонъя министерстволэн пресс-службаез. Борщевикен нюръяськонын тужгес секыт ужпум – пайдаё амал шедьтон. Та юанэз 2-тӥ коньывуонэ министерствоын ортчем котырес ӝӧк сьӧрын эскеризы. Кенешонэ видеогерӟетъя мукет улосвылъёс но итӥськизы. Комиысь биологияя институтысь лабораторилэн кивалтӥсез Игорь Дальке пусйиз, жаг турынлэсь аспӧртэмлыксэ лыдэ басьтыса, сое гужем ӵоже ӧжытсэ куинь пол гербицидъёсын пазяно. Та ужлэн дунэз – гектар понна 15 сюрс манет.  Нырысь-вылысь чакланъёсъя, улосвылын туннэ нуналлы 8 сюрс гектарлэсь трос музъем вылын борщевик будэ. Тужгес алямын Балезино (3,2 сюрс гектарлэсь ятыр), Дэри (2 сюрс гектарлэсь ятыр), Сьӧлта (654 гектар) но Глаз (585 гектар) ёросъёсын. 2013-2017 аръёсы элькунын борщевикен нюръяськыны 3,1 миллион манет быдтӥзы. Пусъём, борщевикез быдтымтэ понна административной кылкутон чакламын. Кылсярысь, кылем арын Дэри ёросысь юридик огазеяськон вылэ 400 сюрс манет штраф юнматӥзы. Та дыре Глаз ёросысь одӥгзэ предприятиез эскерыны дасясько. Элькунысь Гурт возёсъя но сиён-юонъя министерстволэн пресс-службаез тунсыко лыдпусъёсты шарая: одӥг будос 8 сюрсозь кидыс сётэ. Музъем вылын соослэн лыдзы квадрат метрлы быдэ 20 сюрсозь луэ. Уданы луонлыксэс борщевик кидысъёс 12 ар ӵоже уг ышто.  Тегъёс: Ижкар Удмуртия гуртвозёс кышкыттэмлык гуртвозёсъяминистерство будосъёс  